5 dood, 21 gewond in nóg ŉ massaskieteryAmptelike voertuie buite die rolprentteater in Odessa, Texas waar die skieter doodgeskiet is. (Foto: Tim Fischer/Midland Reporter-Telegram via AP) Minstens vyf mense is dood en 21 gewond toe ŉ man Saterdag in Odessa in die weste van Texas, VSA, lukraak op mense losgebrand het. Die moordtog het tot ŉ einde gekom toe polisiebeamptes die man buite ŉ fliekteater doodgeskiet het. Die skietery het begin toe ŉ staatspolisiebeampte die man omstreeks 15:15 (plaaslike tyd) laat stilhou het nadat hy ŉ verkeersoortreding begaan het. Die man het die beampte geskiet en in goudkleurige Honda gevlug. Dit het aanleiding gegee tot ŉ chaotiese middag waartydens talle mense geskiet is. Terwyl beamptes die man agternagesit en hom tot stilstand probeer dwing het, het hy sy vuurwapen deur die agterste venster van sy motor gemik en op die polisievoertuie geskiet. Die man het daarna minstens 20 mense op 42nd Street in Odessa geskiet. ‘n Man bid buite die noodgevalle van die Medical Center Hospital in Odessa, Texas. (Foto: Mark Rogers/Odessa American via AP) In ŉ stadium het die man ook ŉ posafleweringsbussie gekaap en lukraak op mense geskiet soos hy gevlug het. “Die verdagte het voortgegaan om onskuldige inwoners reg oor Odessa te skiet,” lui ŉ verklaring van die polisie. Die polisie het aanvanklik gedink daar kan meer as een skieter wees, maar polisiehoof Michael Gerke het later bevestig daar was net een. Die skrikwekkende voorval het tot ŉ einde gekom toe polisiebeamptes die man doodgeskiet het. Gerke het die man beskryf as ŉ wit man in sy 30’s. Hy het nie ŉ motief vir die skietery bekendgemaak nie, maar gesê hy het ŉ idee wie die skieter is. Amptelike voertuie buite die rolprentteater in Odessa, Texas waar die skieter doodgeskiet is. (Foto: Tim Fischer/Midland Reporter-Telegram via AP) Hierdie skietvoorval kom net vier weke nadat ŉ skieter in El Paso, Texas, 22 mense doodgeskiet het toe hy by ŉ Walmart-winkel losgebrand het. Greg Abbott, goewerneur van Texas, het vandeesweek twee vergaderings met wetgewers belê om te bepaal hoe massaskietvoorvalle voorkom kan word. Abbott sal Odessa vandag besoek. Die jongste skietery bring die dodetal van massaskietvoorvalle in die VSA vanjaar op 25 te staan. Sowat 140 mense is in die voorvalle beseer. Russell Tippin, hoof van die Medical Center Hospital in Odessa, het gesê sewe van die mense wat in gister se skietery gewond is, is in ŉ kritieke toestand. Een van die gewondes is ŉ kind jonger as twee jaar. Maatskaplike werkers en beraders was by die hospitaal om familielede van die slagoffers by te staan.